Diari Oficial de la Generalitat Valenciana


Sumari del DOGV 3963, del 21-03-2001 (2001/2051)

Bases de l'oposició lliure convocada per a la provisió en propietat d'1 plaça d'enginyer de Camins, Canals i Ports, de l'Ajuntament d'Elx.
------------------------------------------------------------------------------------------------------------------------------------------

### Dades del document

Número de DOGV
:   3963

Data del DOGV
:   21-03-2001

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2001/2051


Data del document
:   08-02-2001

Organisme emissor
:   Ajuntament d'Elx

Tipus de document
:   Convocatòria

Descriptors 

:   * Elx
    * concurs administratiu
    * enginyer
    * administració local

Bases de l'oposició lliure convocada per a la provisió en propietat d'1 plaça d'enginyer de Camins, Canals i Ports, de l'Ajuntament d'Elx. [2001/X2051]
  
En compliment de l'acord adoptat per la Comissió municipal de Govern de data 3 de novembre de 2000, es publica la convocatòria de l'oposició lliure per cobrir amb personal funcionari de carrera una plaça d'enginyer de Camins, Canals i Ports, segons les bases següents:
  
1. Objecte de la convocatòria
  
És objecte de la present convocatòria el proveïment en propietat, mitjançant el sistema selectiu d'oposició lliure, d'una plaça d'enginyer de Camins, Canals i Ports, pertanyent a l'oferta d'ocupació pública de l'any 2000. Aquesta plaça està enquadrada en l'escala d'Administració Especial, subescala A) tècnics superiors, dotada amb el sou corresponent al grup A, dues pagues extraordinàries, triennis i altres emoluments que pertoquen segons la legislació vigent i els acords municipals.
  
1.1 Publicitat de la convocatòria.
  
La convocatòria serà anunciada al Butlletí Oficial de la Província i en el Diari Oficial de la Generalitat Valenciana, es farà pública al tauler d'edictes de la Corporació i se n'inserirà un extracte al Boletín Oficial del Estado.
  
2. Condicions dels aspirants
  
Per a prendre part en l'oposició caldrà:
  
2.1.1 En funció de la nacionalitat podran participar en les proves:
  
a) Els espanyols.
  
b) Els nacionals d'un Estat membre de la Unió Europea o nacionals d'aquells Estats als quals, en virtut de tractats internacionals establerts per la Comunitat Europea i ratificats per Espanya, siga d'aplicació la lliure circulació de treballadors en els termes en què aquesta es troba definida al Tractat Constitutiu de la Comunitat Europea.
  
També hi podran participar el cònjuge, descendents i descendents del cònjuge dels espanyols i dels nacionals d'altres Estats membres de la Unió Europea, sempre que no estiguen separats de dret, menors de 21 anys o majors d'aquesta edat que visquen a costa seua.
  
Aquest darrer benefici serà igualment d'aplicació a familiars de nacionals d'altres Estats, quan així estiga previst als tractats internacionals establerts per la Comunitat Europea i ratificats per Espanya.
  
2.1.2 Tenir complerts els 18 anys d'edat.
  
2.1.3 Tenir el títol d'enginyer de camins, canals i ports o equivalent, o complir les condicions requerides per obtenir-lo, en la data en què finalitze el termini de presentació d'instàncies.
  
2.1.4 Tenir la capacitat física i psíquica suficient per al normal exercici de la funció.
  
2.1.5 No trobar-se inhabilitat penalment per a l'exercici de funcions públiques.
  
2.1.6 No haver estat separat, mitjançant expedient disciplinari, del servei de cap de les administracions públiques.
  
2.2 Equivalència de títols.
  
Pertoca a l'autoritat acadèmica competent declarar l'equivalència de títols.
  
Els títols estrangers hauran de trobar-se degudament revalidats a la data d'acabament del termini de presentació d'instàncies.
  
3. Instàncies
  
3.1 Presentació d'instàncies.
  
Les instàncies en què hom sol·licita prendre part en l'oposició hauran de ser adreçades al president de la Corporació. Caldrà presentar-les al Registre General d'aquesta durant el termini de vint dies naturals comptador a partir de l'endemà de la publicació de l'extracte de la convocatòria al Boletín Oficial del Estado.
  
Els opositors manifestaran en la instància que reuneixen tots i cascuns del requisits que s'exigeixen en la base segona, referits a la data en què finalitze el termini de presentació d'instàncies.
  
Les instàncies podran ser presentades també en la forma que determina l'article 38.4 de la Llei de Règim Jurídic de les Administracions públiques i del Procediment Administratiu Comú. En aquest cas, caldrà estampar en la pròpia sol·licitud el segell del registre de l'organisme en què es presente, o el segell de certificació postal de qualsevol oficina de correus.
  
3.2 Minusvàlids.
  
Els aspirants amb minusvalideses hauran de fer constar tal extrem en llur sol·licitud en què expressaran la classe de discapacitat que els afecta.
  
3.3 Taxes per drets d'examen.
  
En el moment de presentar la sol·licitud caldrà adjuntar-li el resguard d'haver ingressat al tresor municipal la quantitat de 2.700 pessetes en concepte de taxes per drets d'examen.
  
Aquestes taxes es faran efectives, directament o mitjançant transferència, al compte denominat «Taxa inscripció proves selecció» de la Caixa d'Estalvis del Mediterrani situada a la Plaça de Baix núm. 11, de què és titular l'Ajuntament d'Elx i que té el codi d'identificació següent: 0006 14 6235345204.
  
Caldrà especificar en el document d'ingrés a quina prova selectiva correspon.
  
L'impagament dels drets d'examen, el fet de no aportar el justificant de l'ingrés o de no especificar a quina prova selectiva correspon implicarà l'exclusió de l'aspirant en la resolució per la qual s'aprova la relació d'aspirants admesos i exclosos.
  
3.4 Exempció de la taxa
  
Per obtenir dret a tal exempció, caldrà aportar, amb la instància, certificació expedida per l'organisme competent en la matèria (actualment l'Institut Nacional d'Ocupació) en què es dirà que l'interessat es troba en situació de desocupació durant un termini continuat de temps superior a un any i que no percep cap subsidi ni prestació per desocupació.
  
Si no pogués aportar-se tal certificació en el moment de presentar la instància, s'ingressarà la taxa. L'interessat podrà sol·licitar-ne la devolució durant els deu dies següents a l'acabament del termini d'admissió de sol·licitud, mitjançant instància a què acompanyarà llavors l'esmentada certificació.
  
El fet de no presentar l'esmentada certificació, sense haver ingressat la taxa, implicarà la denegació de l'exempció a través de l'exclusió de l'interessat en la relació d'aspirants a què es refereix la base quarta.
  
4. Admissió d'aspirants
  
4.1 Relació d'aspirants.
  
Finalitzat el termini reglamentari de presentació de sol·licituds, la Presidència de la Corporació farà pública la llista provisional d'aspirants admesos i exclosos al Butlletí Oficial de la Província i al tauler d'edictes de la Secció de Personal. Es concedirà un termini de deu dies hàbils per corregir el defecte que haja motivat l'exclusió o per realitzar les al·legacions que es consideren oportunes, que seran tingudes en compte en la resolució per la qual s'aprove la llista definitiva, que es farà pública en la forma assenyalada.
  
4.2 Seran causes d'exclusió, ultra les ja assenyalades:
  
No reunir cap dels requisits a què es refereix la base segona.
  
L'omissió de la firma en la sol·licitud.
  
L'omissió en la sol·licitud del número de DNI.
  
5. Tribunal qualificador
  
La seua composició serà fonamentalment tècnica. Els seus vocals hauran de tenir titulació o especialització iguals o superiors a les exigides per a l'accés a les places convocades. Estarà constituït de la forma següent:
  
5.1 Composició.
  
President:
  
El de la Corporació o membre d'aquesta que delegue.
  
Vocals:
  
Un representant de l'administració del Consell de la Comunitat Valenciana.
  
Un regidor del Partit Popular.
  
Un enginyer de Camins, Canals i Ports.
  
Un tècnic del Departament de Personal.
  
Un tècnic especialista en matèria de trànsit.
  
Un representant del Col·legi Oficial d'enginyers de Camins, Canals i Ports.
  
Un funcionari de carrera, a proposta de la representació sindical.
  
Secretari:
  
El de la Corporació o funcionari que delegue.
  
5.2 Suplents.
  
El Tribunal quedarà integrat pels suplents respectius, els quals, simultàniament amb els titulars, hauran de ser designats per al secretari i les vocalies d'aquest no delegables.
  
5.3 Designació i publicitat.
  
La designació dels membres del Tribunal i dels seus assessors es farà pública en el Butlletí Oficial de la Província i al tauler d'edictes de la Corporació.
  
La publicació de la seua composició nominal es verificarà almenys un mes ans de l'inici de la realització de les proves.
  
5.4 Constitució i actuació.
  
El Tribunal no podrà constituir-se ni actuar sense l'assistència de més de la meitat dels seus membres, titulars o suplents, indistintament.
  
5.5 Assessors tècnics.
  
Quan la naturalesa de les proves així ho requeresca, podran designar-se assessors especialistes que col·laboraran amb el Tribunal exercint llur respectiva especialitat tècnica.
  
5.6 Abstencions i recusacions.
  
Hauran d'abstenir-se de formar part dels òrgans de selecció de personal, cosa que caldrà notificar a l'Alcaldia:
  
Els qui en els cinc anys anteriors a la publicació de la convocatòria hagueren fet treballs de preparació d'aspirants a proves selectives d'accés a l'administració pública.
  
Els qui es troben inclosos en algun dels supòsits a què es refereix l'article 28.2 de la Llei 30/1992.
  
Així mateix, els aspirants podran recusar-los en la forma prevista a l'article 21 de l'esmentada llei.
  
5.7 De l'absència del president.
  
Si un cop constituït el Tribunal i iniciada la sessió se n'absentés el president, aquest haurà de designar entre els vocals concurrents el qui el substituirà durant la seua absència, que podrà ser, en primer lloc, un regidor ?si n'hi hagués- i, altrament, el vocal de major edat.
  
5.8 Actes.
  
De cada sessió el secretari n'estendrà una acta on farà constar les qualificacions dels exercicis i també les incidències i les votacions que s'hi produiran. Les actes, numerades i rubricades, constituiran l'expedient que reflectirà el procés selectiu dut a terme.
  
6. Inici i desenvolupament de les proves
  
6.1 Actuació dels aspirants.
  
L'ordre d'actuació dels aspirants, segons sorteig efectuat a tal fi, per als exercicis que no puguen ser realitzats conjuntament, s'iniciarà per aquells aspirants el primer cognom dels quals comença per la lletra «C».
  
L'aspirant acudirà a les proves proveït del DNI perquè, en qualsevol moment de la realització de l'exercici, puga ser comprovada la seua identitat.
  
L'aspirant quedarà decaigut en el seu dret a prendre part en les proves si acudeix als llocs de realització quan ja s'hagen iniciat aquelles o per la inassistència a aquestes, tot i que això es dega a causes justificades. Tractant-se de proves de caràcter individual i successiu, el Tribunal podrà apreciar les causes al·legades i admetre l'aspirant, sempre que aquestes proves no hagen finalitzat i l'admissió no menyscabe el principi d'igualtat.
  
6.2 Dates d'examen.
  
Un mes abans de començar els exercicis es faran públics en el Butlletí Oficial de la Província el dia, l'hora i el local en què hauran de tindre lloc.
  
Al final de cada exercici el Tribunal farà saber als opositors el lloc i el moment d'iniciació del següent amb, si més no, dotze hores d'antelació al seu inici, si es tracta del mateix exercici, o de vint-i-quatre hores si es tracta d'un nou exercici.
  
Entre l'acabament d'un exercici i l'inici del successiu no podrà transcórrer un període inferior a setanta-dues hores ni superior a quaranta-cinc dies naturals.
  
Podran ser modificats aquests terminis, estant-hi d'acord el Tribunal, si la totalitat dels aspirants concurrents presta per escrit el seu consentiment.
  
7. Exercicis de l'oposició
  
7.1 Caràcter i contingut dels exercicis.
  
Els exercicis de l'oposició seran els següents, amb el caràcter i contingut que s'assenyala:
  
7.1.1 Primer. Obligatori, eliminatori i qualificable de 0 a 10 punts.
  
Resolució d'un qüestionari de 200 preguntes amb 4 opcions de resposta cascuna d'elles, de les quals només una serà vàlida, sobre el contingut del conjunt del temari de l'annex I de la convocatòria i sobre les funcions del lloc (annex II), de dificultat adequada a la categoria del lloc.
  
Seran penalitzades les respostes errònies.
  
7.1.2 Segon. Obligatori, eliminatori i qualificable de 0 a 10 punts.
  
Desenvolupament per escrit de tres temes, triats a l'atzar, dels compresos en el temari de l'annex I de la convocatòria, part de ?Matèria Específica- (temes 1 al 67). Temps màxim: tres hores.
  
7.1.3 Tercer. Obligatori, eliminatori i qualificable de 0 a 10 punts.
  
Realització d'un o més supòsits pràctics relacionats amb les funcions pròpies del lloc de treball (annex II de la convocatòria).
  
7.1.4 Quart. Obligatori, no eliminatori i qualificable de 0 a 1 punt.
  
Demostrar coneixements orals de valencià de nivell elemental.
  
7.2 Minusvalideses
  
Als aspirants amb minusvalideses que ho sol·liciten en la instància per la qual demanen prendre part en la convocatòria, el Tribunal els facilitarà les adaptacions possibles de temps i de mitjans per a la realització de les proves.
  
A tal efecte, també hi assenyalaran el tipus d'adaptacions que necessiten, les quals, en cap moment, no menyscabaran els nivells de coneixement exigibles per a superar les proves ni les condicions d'igualtat amb la resta dels aspirants.
  
7.3 Anonimat
  
En la realització dels exercicis escrits, sempre que siga possible, caldrà garantir l'anonimat dels aspirants.
  
8. Qualificació de les proves selectives
  
8.1 Qualificació.
  
Els membres del Tribunal qualificaran els exercicis eliminatoris amb puntuació de 0 a 10 punts els tres primers exercicis. Seran eliminats els aspirants que no assolesquen un mínim de 5 punts en cascun d'ells. El quart exercici és obligatori i qualificable de 0 a 1 punt.
  
Les qualificacions seran adoptades sumant les atorgades pels distints membres del Tribunal i dividint el total pel nombre d'assistents d'aquell. Hom hi negligirà les dues puntuacions extremes ?la major i la menor- de les concedides o, si escau, una de les que apareguen repetides com a tals i això quan disten de més de dos punts de la més propera.
  
8.2 Publicitat.
  
Les qualificacions de cada exercici es faran públiques al tauler d'edictes de la Secció de Personal el mateix dia en què siguen acordades.
  
8.3 Qualificació definitiva.
  
L'ordre de qualificació definitiva serà el resultant de la suma total de punts obtinguts en les proves realitzades.
  
8.4 Igualtat en la qualificació.
  
En cas d'empat hom acudirà per dirimir-lo a la major puntuació assolida en cascun dels exercicis, cosa que s'aplicarà successivament en l'ordre en què hagen estat realitzats. En un altre cas es decidirà mitjançant un sorteig.
  
9. Relació d'aprovats, presentació de documents i nomenament
  
9.1 Relació definitiva d'aspirants aprovats.
  
Resoltes les possibles al·legacions i correccions, si n'hi hagués, el Tribunal dictarà resolució i fixarà la relació definitiva d'aspirants aprovats per ordre de puntuació. Aquests no podran ultrapassar el nombre de places convocades. El Tribunal elevarà l'esmentada relació a la Presidència de la Corporació perquè formule la corresponent proposta de nomenament. Remetrà alhora a aquesta autoritat l'acta de l'última sessió on hauran de figurar, per ordre de qualificació, tots els opositors que, havent superat totes les proves, ultrapassen el nombre de places convocades.
  
9.2 Presentació de documents.
  
Els opositors proposats presentaran a la Secció de Personal d'aquest Ajuntament, durant el termini de vint dies naturals comptadors a partir de la publicació de la llista d'aprovats, els documents acreditatius de reunir les condicions que per prendre part en les proves s'exigeixen en la base segona, que són:
  
9.2.1 Fotocòpia del Document Nacional d'Identitat acompanyada de l'original per a la seua compulsa.
  
9.2.2 Còpia autenticada (o fotocòpia que caldrà presentar acompanyada de l'original per a la seua compulsa) del títol d'enginyer de camins, canals i ports. Si aquests documents s'expedeixen després de la data en què finalitza el termini de presentació d'instància, caldrà justificar el moment en què conclogueren els estudis.
  
9.2.3 Certificat acreditatiu de no patir cap malaltia ni defecte físic ni psíquic que impedesca el normal exercici de la funció, que serà expedit pel Gabinet Mèdic d'Empresa. Aquest sotmetrà l'aspirant a totes les proves de determinació que considere convenients.
  
9.2.4 Certificat de no trobar-se inhabilitat penalment per a l'exercici de funcions públiques.
  
9.2.5 Declaració jurada de no haver estat separat, mitjançant expedient disciplinari, de qualsevol Administració o ocupació pública.
  
Així mateix, presentaran declaració de compatibilitat i de no percepció d'havers passius.
  
9.3 Minusvàlids.
  
9.3.1 Els aspirants amb minusvalideses, ultra presentar la documentació relacionada al punt 9.2, acreditaran els requisits de trobar-se afectats per discapacitat de grau igual o superior al 33%, compatible amb les funcions pròpies de la plaça, mitjançant certificació expedida pel Centre Base d'Orientació, Diagnòstic i Tractament de la Conselleria de Treball i Seguretat Social o d'un altre organisme amb igual competència en la matèria.
  
9.4 Exempcions.
  
Els opositors que tenen la condició de funcionaris públics estaran exempts de justificar documentalment les condicions i els requisits ja demostrats quan obtingueren llur anterior nomenament. Hauran de presentar certificació del Ministeri, Corporació local o organisme de què depenguen, on acreditaran llur condició i totes les circumstàncies que consten en l'expedient personal.
  
9.5 Nacionals de Països Comunitaris.
  
Els aspirants d'altres països comunitaris aportaran, ultra això, els requisits a què es refereix la Llei 17/1993, de 23 de desembre, sobre l'Accés a determinats sectors de la Funció pública dels nacionals de la resta d'Estats membres de la Unió Europea.
  
9.6 Pèrdua del dret al nomenament.
  
Si durant el termini assenyalat, llevat de causes de força major, els aspirants no presentaren la documentació o presentant-la no reuniren els requisits exigibles o incorregueren en falsedat, no podran ser contractats. Quedarien anul·lades totes les actuacions, sense perjuí de la responsabilitat en què pogueren haver incorregut per falsedat en la instància. Quedaran vacants les places que per aquestes causes no siguen ocupades.
  
9.7 Presa de possessió.
  
Un cop aprovada la proposta per l'Alcaldia, els opositors nomenats hauran de prendre possessió durant el termini de trenta dies hàbils, comptador a partir de l'endemà de la notificació del nomenament. Si no prenen possessió durant el termini assenyalat sense causa justificada, quedaran en la situació de cessants.
  
9.8 Jurament o promesa.
  
En l'acte de presa de possessió, el funcionari nomenat haurà de prestar jurament o promesa, segons la fórmula prevista a l'article 31.c del Decret Legislatiu de 20 de març de 1991, del Consell de la Generalitat Valenciana, i al Reial Decret 707/1979, de 5 d'abril (BOE de 06.04.1979).
  
10. Incidències
  
El Tribunal queda facultat per a resoldre els dubtes que es presenten i per a prendre els acords necessaris per al bon ordre de l'oposició en tot allò no previst en aquestes bases.
  
11. Facultat de l'Alcaldia
  
L'alcalde, degudament facultat a tal efecte, adoptarà les resolucions pertinents pel que fa a l'admissió d'aspirants, publicació d'anuncis i altres tràmits que escaiguen.
  
12. Impugnació de la convocatòria
  
La convocatòria, les seues bases i tots els actes administratius que se'n deriven i es deriven de les actuacions del Tribunal podran ser impugnats pels interessats en els casos i en la forma previstos en la Llei 30/1992, de 26 de novembre, de Règim Jurídic de les Administracions Públiques i del Procediment administratiu comú (modificada per la Llei 4/1999, de 13 de gener). Concretament, contra les qualificacions del Tribunal, a partir de llur publicació, els aspirants podran presentar:
  
Durant el termini de quaranta-vuit hores, les reclamacions o al·legacions que estimen oportunes, que seran resoltes pel mateix Tribunal.
  
Durant el termini d'un mes, recurs d'alçada, que serà resolt pel president de la Corporació.
  
13. Legislació aplicable
  
En tot allò no previst en les presents bases, hom aplicarà el que disposen: la Llei 30/1984, de 2 d'agost, de Mesures per a la Reforma de la Funció Pública, modificada per la Llei 23/1988, de 28 de juliol; el Reial Decret 364/1995, de 10 de març, pel qual s'aprova el Reglament General d'Ingrés del Personal al Servei de l'administració de l'Estat; el Reial Decret 896/1991, de 7 de juny, pel qual s'estableixen les regles bàsiques i els programes mínims a què ha d'ajustar-se el procediment de selecció del personal de les Administracions locals; i el Decret 33/1999, de 9 de març, del Govern Valencià.
  
ANNEX I
  
Programa de temes de l'oposició lliure per a cobrir en propietat una plaça d'enginyer de Camins, Canals i Ports
  
Grup I. Matèries comunes
  
Tema 1. L'Estat. Concepte. Elements. Formes d'estat.
  
Tema 2. La Constitució espanyola de 1978. Principis generals.
  
Tema 3. La Corona. El poder legislatiu.
  
Tema 4. El Govern. Administració de l'Estat.
  
Tema 5. L'organització territorial de l'Estat. Els estatuts d'autonomia: llur significat. Especial referència a l'Estatut d'Autonomia de la Comunitat Valenciana.
  
Tema 6. El poder judicial.
  
Tema 7. L'acte administratiu. Concepte. Elements de l'acte administratiu.
  
Tema 8. Principis generals del procediment administratiu. Normes reguladores. Dimensió temporal del procediment administratiu. Dies i hores hàbils. Còmput de terminis, Recepció i registre de documents.
  
Tema 9. Fases del procediment administratiu general. Comunicacions i notificacions. El silenci administratiu.
  
Tema 10. La teoria de la invalidesa de l'acte administratiu: actes nuls i anul·lables.
  
Tema 11. Sotmetiment de l'administració a la llei i al Dret. Fonts del Dret Públic. La llei: les seues classes.
  
Tema 12. La responsabilitat de l'administració Pública.
  
Tema 13. La funció pública local i la seua organització.
  
Tema 14. Drets i deures dels funcionaris públics locals. Incompatibilitats. Règim disciplinari. Seguretat Social.
  
Tema 15. El règim local espanyol. Principis constitucionals.
  
Tema 16. El municipi. L'organització municipal. Competències.
  
Tema 17. Funcionament dels òrgans col·legiats locals. Convocatòria i ordre del dia. Requisits de constitució. Votacions. Actes i certificats d'acords.
  
Tema 18. Les Hisendes locals: classificació dels ingressos. Les ordenances fiscals.
  
Grup II. Matèries específiques
  
Tema 1. Ordenança municipal de l'Ajuntament d'Elx sobre guals en la via pública.
  
Tema 2. Ordenança municipal de la ciutat d'Elx sobre circulació
  
Tema 3. Llei 1/1998, de 5 de maig, de la Generalitat Valenciana, d'Accessibilitat i supressió de barreres arquitectòniques, urbanístiques i de la comunicació.
  
Tema 4. Ordenança municipal de l'Ajuntament d'Elx reguladora de la senyalització i balises de les obres que es fan en les vies públiques.
  
Tema 5. Ordenança municipal de l'Ajuntament d'Elx reguladora d'aparcament.
  
Tema 6. Llei 18/1989, de 25 de juliol, de Bases sobre Trànsit, Circulació de Vehicles a motor i Seguretat viària.
  
Tema 7. Llei sobre Trànsit, Circulació de Vehicles a motor i Seguretat viària (Reial Decret Legislatiu 339/1990, de 2 de març). Competències.
  
Tema 8. Reial Decret 13/1992, de 17 de gener, Reglament General de Circulació.
  
Tema 9. Norma 8.2-IC sobre marques viàries. Ministeri de Foment. Direcció General de Carreteres.
  
Tema 10. Instrucció 8.3-IC. Senyalització d'obres. Ministeri de Foment. Direcció General de Carreteres.
  
Tema 11. Instruccions 6.1-IC i 6.2-IC. Seccions de revestiment. Ordre de 23 de maig de 1989. Ministeri de Foment. Direcció General de Carreteres.
  
Tema 12. Instrucció 3.1-IC. Àmbit d'aplicació. Objectius. Planejament. Velocitat. Visibilitat. Ministeri de Foment. Direcció General de Carreteres.
  
Tema 13. Instrucció 3.1-IC. Instrucció de carreteres. Norma complementària de la 3.1.IC. Traçat d'autopistes.
  
Tema 14. Instrucció 3.1.IC. Criteris de traçat. Ministeri de Foment. Direcció General de Carreteres.
  
Tema 15. Instrucció 5.2-IC sobre drenatge superficial.
  
Tema 16. Recomanacions per al projecte d'interseccions. Ministeri de Foment. Direcció General de Carreteres.
  
Tema 17. Recomanacions per al projecte d'enllaços. Ministeri de Foment. Direcció General de Carreteres.
  
Tema 18. Recomanacions per al projecte de glorietes. Ministeri de Foment. Direcció General de Carreteres.
  
Tema 19. Normes relatives a barreres de seguretat. Ministeri de Foment. Direcció General de Carreteres.
  
Tema 20. Reial Decret 320/1994, de 25 de novembre, pel qual s'aprova el Reglament del Procediment sancionador en Matèria de Trànsit, Circulació de Vehicles a motor i Seguretat viària.
  
Tema 21. Reglament del procediment per a l'exercici de la potestat sancionadora.
  
Tema 22. Llei 25/1988, de 29 de juliol, de Carreteres. Definicions. Zones de defensa.
  
Tema 23. L'enginyeria de trànsit. Definicions. Planejament. Organització.
  
Tema 24. El vehicle: tipus. Pesos i dimensions. Radis de gir. Forces actuants. Trajectòria dels vehicles en les corbes.
  
Tema 25. El conductor i el vianant. Factors interns i externs que influeixen en el procés de la conducció.
  
Tema 26. Característiques bàsiques de la circulació. Intensitat. Composició. Velocitat. Temps de recorregut i demores. Relacions entre elles.
  
Tema 27. Conceptes de capacitat i nivell de servei. Definicions. Intensitat de servei.
  
Tema 28. Càlcul de la capacitat en segments bàsics d'autopistes. Anàlisi. Dimensionament.
  
Tema 29. Capacitat en àrees de trenat. Tipologia. Règim d'operació. Criteris per a establir els nivells de servei.
  
Tema 30. Capacitat en ramals i interseccions de ramals. Configuració dels ramals. Criteris de nivell de servei. Càlculs.
  
Tema 31. Capacitat en carreteres multicarrils. Característiques de la circulació contínua. Factors que afecten la capacitat. Criteris dels nivells de servei. Aplicació a anàlisi i dimensionament.
  
Tema 32. Capacitat en carreteres de dos carrils. Paràmetres que defineixen el nivell de servei. Condicions ideals. Metodologia a seguir.
  
Tema 33. Capacitat en interseccions regulades per semàfors. Nivells de servei. Relacions entre capacitat i nivell de servei. Metodologia.
  
Tema 34. Capacitat en interseccions sense semàfors. Dades inicials. Trànsit conflictiu. Interval crític. Criteris de nivell de servei.
  
Tema 35. Els vianants. Principis de la circulació de vianants. Amplària efectiva de la via de vianants. Cantonades de voravies. Passos per a vianants.
  
Tema 36. Estudis de trànsit. Estudis d'intensitats de circulació. Plans de cabudes. Obtenció de la IMD. Estudis de velocitats. Enquestes de trànsit.
  
Tema 37. Seguretat viària. Estudis d'accidents. Índexs d'accidents. Factors que intervenen e els accidents. Mesures preventives.
  
Tema 38. Planificació de les xarxes viàries. Classificació funcional de les vies urbanes. Vies que componen la xarxa arterial i secundària en vies urbanes. Possibilitat d'actuació.
  
Tema 39. Generació'atracció de trànsit. Variables que intervenen. Mètodes de previsió del transport de viatgers. Models.
  
Tema 40. Revestiments: constitució i conceptes generals. Àrids. Lligants hidrocarbonats. Capes granulars. Estabilització de sòls i graves.
  
Tema 41. Tractaments superficials. Mescles bituminoses. Tipologia i camps d'aplicació. Paviments de formigó.
  
Tema 42. Característiques superficials dels paviments. Classificació. Millora de les característiques superficials.
  
Tema 43. Paràmetres fonamentals en el traçat de carreteres. Visibilitat. Visibilitat necessària i visibilitat disponible.
  
Tema 44. Elements de traçat en planta: alineacions rectes, corbes de transició, alineacions circulars. Traçat en alçat: inclinacions màximes i mínimes de rasant, característiques dels acords verticals. La secció transversal.
  
Tema 45. Ordenació del trànsit. Formes i mesures específiques per a establir una ordenació del trànsit.
  
Tema 46. Regulació de la circulació. Concepte. Mitjans usats en la regulació de la circulació.
  
Tema 47. Senyalització vertical. Funcions. Criteris d'instal·lació. Materials. Visibilitat. Situació del senyal. Prioritat de pas.
  
Tema 48. Marques viàries. Funció. Característiques físiques. Materials. Normes per al replanteig i marcat. Conservació. Tipus de marques viàries.
  
Tema 49. Semàfors. Concepte de cicle, durada del cicle, fase, interval, temps de canvi, temps de verd, temps perdut, temps de verd efectiu, proporció de verd, vermell efectiu. Elements que el componen
  
Tema 50. Regulació d'interseccions mitjançant semàfors. Situació pel que fa a la via. Càlcul del cicle i repartiment.
  
Tema 51. Criteris per a decidir la instal·lació de semàfors.
  
Tema 52. Coordinació de semàfors. Diagrames espai'temps variables. Mètodes per a millorar la progressió.
  
Tema 53. Reguladors. Reguladors de temps fixos. De temps variables. Comparació entre semàfors accionats i no accionats.
  
Tema 54. Detectors. Detectors de pressió. Detectors magnètics. Detectors de llaç. Detectors de radar. Avantatges i inconvenients de cada tipus de detector.
  
Tema 55. Sistema de Trànsit Urbà (STU grup ?Ertra?). Descripció general del sistema.
  
Tema 56. Obres d'infraestructura destinada al vianant. Zones reservades per a la circulació de vianants.
  
Tema 57. L'estacionament. Tipus. Demanda en ciutats. Control de l'estacionament; sistemes. Dimensionament.
  
Tema 58. La demanda de transport col·lectiu en la ciutat. Sistemes de transport públic. Característiques funcionals dels transports col·lectius.
  
Tema 59. Efecte dels autobusos en la circulació. Parades d'autobusos. Preferència als transports col·lectius en la circulació.
  
Tema 60. Autobusos urbans: recomanacions específiques a infraestructures, material mòbil i organització dels serveis per a les persones amb mobilitat restringida.
  
Tema 61. Taxis: recomanacions específiques a infraestructures, material mòbil i organització dels serveis per a les persones amb mobilitat restringida.
  
Tema 62. La direcció i gestió de recursos: humans, tècnics i materials.
  
Tema 63. La planificació i organització d'unitats, programes i projectes.
  
Tema 64. L'avaluació d'unitats, programes, funcions i/o tasques.
  
Tema 65. Planificació i racionalització de recursos.
  
Tema 66. La direcció per objectius.
  
Tema 67. Motivació i treball en equip.
  
Cultura organitzativa
  
Tema 68. La qualitat en els serveis públics.
  
Tema 69. Salut laboral I: Introducció general als estudis sobre seguretat i salut laboral. Apropament al contingut mínim de les funcions de nivell bàsic.
  
Tema 70. Salut laboral II: Implantació pràctica de la Llei de Prevenció de Riscs Laborals. Coneixement dels aspectes normatius bàsics que implica la Llei de Prevenció de Riscs Laborals. La implantació d'una cultura preventiva en l'empresa.
  
Tema 71. L'atenció al ciutadà.
  
Tema 72. Cultura participativa.
  
Nota: els temes núms. 68, 69, 70, 71 i 72 podran adquirir-se a la Secció de Personal a partir de l'acabament del termini de presentació de sol·licituds, al preu que resultarà de l'aplicació de l'ordenança fiscal corresponent.
  
ANNEX II
  
Funcions essencials del lloc d'enginyer de Camins, Canals i Ports
  
1. Gestionar la direcció dels recursos humans, tècnics i materials assignats a la seua unitat.
  
2. Proposar, dissenyar/redactar, dirigir, supervisar i avaluar els projectes relacionats amb el seu àmbit competencial.
  
3. Controlar els plans i projectes municipals entre els departaments implicats en matèria de trànsit, així com amb les actuacions d'altres organismes públics i privats amb incidència en aquesta matèria.
  
4. Desplegar funcions d'assessorament consultoria, així com promoure programes d'investigació en el seu àmbit competencial.